Stadsbygd

**Stadsbygd** (lokalt gjerne brukt i bestemt form, **Stadsbygda (Stadsbøgda)** ) er ei bygd og et delområde i Indre Fosen kommune som strekker seg fra Røberget, det sørligste punktet på Fosenhalvøya, til Kvernsjølia i nord.

Fra 1837 til 1964 var Stadsbygd en selvstendig kommune (knr. 1625) bestående av områder på begge sider av Trondheimsfjorden, Stadsbygd og Ingdalen, i dag fordelt på kommunene Indre Fosen og Orkland

Bygda er for spredtbygd til å regnes som et tettsted av Statistisk sentralbyrå. Den utgjør derimot etter Rissa det nest største delområdet i kommunen, med 1852 innbyggere ved inngangen til 2018, og har ett tettsted, Askjem, som med  innbyggere per  er det fjerde største i kommunen (etter Årnset, Leksvik og Vanvikan).

## Etymologi
Navnet *Stadsbygd* er avleda av norrønt *Staðr*, det gamle navnet på halvøya som stikker ut i fjorden. Tidligere dokumenterte skrivemåter er *Stadsbøygden* (1801) og *Stadsbygden* (til 1917). Innbyggernavnet er avleda av samme navn, med -væring som etterfeste: *stadværing*. I normert norsk skal den stumme d-en skrives, men utelates like fullt ofte – sta(d)væringsbåten, kjent fra ferdene fra Stadsbygd til lofotfisket, og Museumslaget Staværingen er nevneverdige eksempler. I tillegg eksisterer en prefigert variant, *grautsta(d)væring*, som skriver seg tilbake til 1800-tallets lofotfiske og mulig spiller på at stadværingene hadde med seg mjøl til lofoten og kokte grøt. Denne benyttes tidvis som økenavn i nabobygdene. 

## Historie
På Stykket (mellom Stadsbygd og Rørvik ferjeleie) fins det fem helleristninger som er anslagsvis 5000-5500 år gamle (tidlig i yngre steinalder). Fire av dem forestiller elger, et vanlig motiv den gangen, og figurene vitner om ei tid da fiske, fangst, skjell, planter og røtter utgjorde livsgrunnlaget i området.

### Inndelingshistorie
1. mars 1589 etableres Ecclesia Stadsbygdiensis (Stadsbygd menighet). 55 bønder på bygda samtykker til å vedlikeholde et kirkebygg og lønne en prest.

I 1837 blir Stadsbygd Prestegjeldskommune blir etablert. Den besto av bygdene Lensvik, Ingdalen, Hasselvika, Rissa og Stadsbygd.

I 1860 ble Rissa skilt ut fra Stadsbygd. Stadsbygd herred hadde etter delingen 3 733 innbyggere, og omfattet grender på begge sider av Trondheimsfjorden.

1. januar 1964 ble kommunen delt i to. Ingdalen på sørsiden av Trondheimsfjorden ble slått sammen med Agdenes (Indre Agdenes med Moldstuen krets og Nord- og Sørleksa) og Lensvik til Agdenes kommune. Samtidig ble den delen av Stadsbygd som ligger nord for Trondheimsfjorden slått sammen med Rissa og delene av Stjørna kommune sør for Stjørnfjorden til nye Rissa kommune.

Stadsbygd prestegjeld omfattet fra 1964 det samme område som Rissa kommune, og sognepresten i Stadsbygd var prost i Fosen prosti. På 2000-tallet gikk Den norske kirke bort fra å bruke begrepet prestegjeld.

1. januar 2018 ble Stadsbygd med resten av Rissa kommune inn i Indre Fosen kommune, og skifta delområdenummer fra 162404 til 505404. I statistikken til SSB er delområdet Stadsbygd delt inn i grunnkretsene Askjem Gafset, Kårli, Hammer, Vemundstad, Hårsaker, Rein, Grønning og Fagerlia.

## Samfunn

Bygda er ei utprega jordbruksbygd, men har også bl.a. fiskeoppdrettsanlegg og båtverksted.

### Dialekt
Staværingsdialekten er et bygdemål av uttrøndersk type, nærmere bestemt indrefosensk. Dette skiller den ifra dialekten i kommunesenteret, som er av ytrefosensk type, men binder den sammen med dialekten som tales i de områdene på andre sida av fjorden som tilhørte gamle Stadsbygd herred. Om lag 11 000 ord fra staværingsdialekten er av Johan Ersland Rein dokumentert i ordboka *Ker du sei*, som i 2017 ble tildelt Trøndersk Målpris av Trønderlaget. Dialekten har tradisjonelt hatt dativ, men dette er et trekk som i all hovedsak bare høres hos de eldste. 

## Se også
* Stadsbygd kirke
* Stadsbygd prestegård
*Stadsbygd Idrettslag
* Museet Kystens Arv
* Stadsbygd Sparebank
* Liste over ordførere i Stadsbygd
## Referanser


## Litteratur
* Kristoffer Rein. *Stadsbygd, ei bok om bygda og folket fra fjern fortid og fram til 1980-åra*. Fire bind ISBN 82-990900-0-8
* Johan Rein. ''Historiske hendelser i Stadsbygd''. 
* Folketelling 1801 for 1625P Stadsbygd prestegjeld. Digitalarkivet.
* Kristin Melum Eide, Tor Erik Jenstad, Arnold Dalen, Ola Stemshaug. *Fosenmåla*. Museumsforlaget AS. 2017. ISBN 978 8283050547.